
MILO

Milo er en regnbuefarget romkanin fra planeten Peltz, så klart.  Han kan forresten gjøre seg usynlig. 

Milo er strandet på jorden mens han leter etter det forsvunne romskipet sitt. For at ingen skal finne ham, må han gjemme seg på loftet til Albert og Ibbi (eller Ibbibi, som Milo tror hun heter). Det eneste problemet er at jordkloden og menneskene som bor der, er så rare at det er veeeldig fristende å snike seg ut. At det alltid ender i kaos, er nesten ikke Milos skyld!

ALBERT

Livet til Albert ble snudd på hodet da han oppdaget at det skjulte seg en romkanin på loftet hans. Som om Albert ikke var bekymret nok fra før, må han nå hele tiden passe på hva Milo kan finne på.

Milo stiller alltid opp når Albert havner i trøbbel. Selv om hjelpen ofte lager enda mer trøbbel. Det er litt som å ha en storebror og verdens største hundevalp på en gang.

(Pssst! Vil du lese enda mer om Milo? Han og Grok dukket opp for aller første gang i bøkene om tvillingene Kass og Tycho og deres reiser i verdensrommet. Første bok heter De forbudte solsystemene, og passer best for barn fra 9 år og oppover.)

IBBI

Den eneste som får lov til å kalle Ibbi for Ibibbi, er Milo, men det er bare fordi han har så myk pels. Ibbi er lillesøsteren til Albert. Til Ibbis store irritasjon har Albert fortsatt ikke skjønt at det er hun som vet best. Selv om hun ikke alltid får være med de store gutta, er hun ofte nødt til å fikse opp i rotet deres. Typisk.

ROLV

Rolv er naboen til Albert og Ibbi, og Alberts beste venn. Han glemmer ofte å tenke seg om, og blir like overrasket hver gang det ikke går bra. Rolv har alltid en plan: Problemet er bare at den som regel ikke er så veldig god.

AGENTENE

De to agentene fra Merkverdighetstilsynet jakter på merkverdigheter, og de er noen skumle typer. Selv om de ennå ikke har klart å bevise det, er de ganske sikre på at Albert skjuler en veldig stor merkverdighet. Den må de få kloa i. (Og hva de skal gjøre med Milo hvis de først får tak i ham, det vil du ikke vite.)

